# śrī-śrī-jagannāthāṣṭakam

rūpānugānāṁ pravaraṁ sudāntaṁ

śrī-gauracandra-priya-bhakta-rājam |

śrī-rādhikā-mādhava-citta-rāmaṁ

vande jagannātha-vibhuṁ vareṇyam ||1||

śrī-sūrya-kuṇḍāśrayiṇaḥ kṛpālor

vidvad-vara-śrī-madhusūdanasya |

preṣṭha-svarūpeṇa virājamānaṁ

vande jagannātha-vibhuṁ vareṇyam ||2||

śrī-dhāma-vṛndāvana-vāsi-bhakta-

nakṣatra-rāji-smita-soma-tulyam |

ekānta-nāmāśrita-saṅgha-pālaṁ

vande jagannātha-vibhuṁ vareṇyam ||3||

vairāgya-vidyā-hari-bhakti-dīptaṁ

daurjanya-kāpaṭya-vibheda-vajram |

śraddhā-yuteṣv ādara-vṛttimantaṁ

vande jagannātha-vibhuṁ vareṇyam ||4||

samprerito gaura-sudhāṁśunā yaś

cakre hi taj-janma-gṛha-prakāśam |

devair nutaṁ vaiṣṇava-sārvabhaumaṁ

vande jagannātha-vibhuṁ vareṇyam ||5||

sañcārya sarvaṁ nija-śakti-rāśiṁ

yo bhakti-pūrve ca vinoda-deve |

tene jagatyāṁ hari-nāma-vanyāṁ

vande jagannātha-vibhuṁ vareṇyam ||6||

śrī-nāma-dhāmnoḥ prabala-pracāre

īhā-paraṁ prema-rasābdhi-magnam |

śrī-yoga-pīṭhe kṛta-nṛtya-bhaṅgaṁ

vande jagannātha-vibhuṁ vareṇyam ||7||

māyāpure dhāmani sakta-cittaṁ

gaura-prakāśena ca moda-yuktam |

śrī-nāma-gānair galad-aśru-netraṁ

vande jagannātha-vibhuṁ vareṇyam ||8||

he deva he vaiṣṇava-sārvabhauma

bhaktyā parābhūta-mahendra-dhiṣṇya |

tvad-gātra-vistāravatīṁ supuṇyāṁ

vande muhur bhaktivinoda-dhārām ||9||